text: РЕШЕНИЕ НА СЪВЕТА
  от 3 март 2014 година
  за оправомощаване на държавите-членки да ратифицират, в интерес на Европейския съюз, Договора за търговията с оръжие
  (2014/165/ЕС)
  СЪВЕТЪТ НА ЕВРОПЕЙСКИЯ СЪЮЗ,
  като взе предвид Договора за функционирането на Европейския съюз, и по-специално член 114 и член 207, параграф 3, във връзка с член 218, параграф 6, буква а), подточка v) от него,
  като взе предвид предложението на Европейската комисия,
  като взе предвид одобрението на Европейския парламент,
  като има предвид, че:
  (1)
  На 11 март 2013 г. Съветът упълномощи Комисията да води преговори в рамките на Организацията на обединените нации по Договора за търговията с оръжие („ДТО“) по въпросите от изключителната компетентност на Съюза.
  (2)
  На 2 април 2013 г. Общото събрание на Организацията на обединените нации прие текста на ДТО. Освен това Общото събрание отправи искане към генералния секретар в качеството му на депозитар на ДТО да открие неговото подписване на 3 юни 2013 г. и призова всички държави да обмислят възможността за подписването му, след което съгласно съответните си конституционни процедури да станат страни по ДТО във възможно най-кратък срок.
  (3)
  ДТО има за цел да определи възможно най-строги общовалидни международни норми, с които да се регламентира международната търговия с конвенционално оръжие или да се усъвършенства нормативната уредба в тази област, да се предотврати и пресече незаконната търговия с конвенционално оръжие и да се попречи на неговото пренасочване. Държавите-членки изразиха своето удовлетворение от резултата от преговорите и желанието си за ускорено подписване и ратифициране на ДТО.
  (4)
  Някои от разпоредбите на ДТО засягат въпроси от изключителната компетентност на Съюза, защото попадат в обхвата на общата търговска политика или се отнасят до правилата на вътрешния пазар относно трансфера на конвенционално оръжие и взривни вещества.
  (5)
  Европейският съюз не може да подпише и ратифицира ДТО, тъй като страни по него могат да бъдат само държави.
  (6)
  На 27 май 2013 г. Съветът прие Решение 2013/269/ОВППС за оправомощаване на държавите-членки да подпишат, в интерес на Европейския съюз, Договора за търговията с оръжие (1).
  (7)
  Поради това съгласно член 2, параграф 1 от Договора за функционирането на Европейския съюз Съветът следва също така да оправомощи държавите-членки да ратифицират, в интерес на Съюза, ДТО по отношение на въпросите, попадащи в изключителната компетентност на Съюза,
  ПРИЕ НАСТОЯЩОТО РЕШЕНИЕ:
  Член 1
  По отношение на въпросите, попадащи в изключителната компетентност на Съюза, държавите-членки се оправомощават да ратифицират Договора за търговията с оръжие в интерес на Съюза.
  Член 2
  Адресати на настоящото решение са държавите-членки.
  Съставено в Брюксел на 3 март 2014 година.